钦定古今图书集成/理学汇编/经籍典/第084卷 > 王申子周易辑说 > 《重卦或问》
## 钦定古今图书集成/理学汇编/经籍典/第084卷 > 王申子周易辑说 > 《重卦或问》

或问曰：“十三卦，包牺氏已用之，是包牺时已有六十
四卦之名矣。且大衍起于《河图》而生蓍，蓍兴于牺，其
十有八变而成卦，则是包牺时已重卦明矣。今子独
以为文王重《易》，然则《大传》非欤？”曰：“愚详《大传》十三卦
之义，乃夫子引上古圣人制作，示人以用《易》之法。若
曰上古作为某事，盖得诸某卦之象义云耳，非必取”
是卦始为是事也。故张横渠曰：“此夫子之言耳。若夫
蓍，十有八变而成卦。”愚窃意伏羲时固已错综而用
之，特未定其卦，未系其名，及至文王，始重而定之，系
之名而为之彖，此其所以称《周易》欤？

又问曰：“《玉井难子》之说云：‘伏羲画八卦，即自重为六
十四卦’。孔颖达《正义》已有定说。又《周礼》掌三《易》之法，
其经卦皆八，其别皆六十四，《归藏》以坤为首，《连山》以
艮为首，则夏商时已有卦名矣。今王氏以为文王重
之，始系以名而为之彖，别无证据，殆臆度之说也。奈
何？”曰：“愚历考传记，重卦圣人诸说不同，原其初，止有”
四说，王辅嗣等以为伏羲，郑元之徒以为神农，孙盛
辈以为夏禹，史迁等以为文王，后之论者不出此四
说。愚于四说之中求之伏羲而后神农，神农而后黄
帝，黄帝以前太朴未散，黄帝以后风气渐开，人之情
伪方始交作，而六画卦中，有《损》、有《益》、有《革》、有《讼》、有《困》、
有《遁》、有《蛊》、有《剥》、有《蹇》、有《解》、有《旅》、有节、有否、有明夷等
卦名，殊无上古淳朴之意，与先天干、兑、离、震、巽、坎、艮、
坤之名气象大不侔。《归藏》《连山》亦不见屯、蒙、需、讼之
名，且《大传》曰：“《易》之兴也，其当殷之末世，周之盛德邪？
当文王与纣之事邪？”愚于是从《汉艺文志》归之。文王
非臆度也，不敢贵耳而贱心思也。若孔颖达《正义》则
祖王辅嗣之《注》，而曰“郑等以为伏羲画八卦，神农重
之。诸家以为伏羲画八卦，还自重之，初亦未尝有定
说也。”又谓：予拘于子云之说，子云其亦从史之一人
耳。